tartuNLP/wikipedia-smugri-20251201 huggingface dataset:
Vasílis Dimitriádis

Vasílis Dimitriádis (joskus "Vassílis", ; s. 22. elokuuta 1978 Bryssel, Belgia) on kreikkalainen alppihiihtäjä.
Dimitriádis on kilpaillut maailmancupissa vuodesta 1999 lähtien, muttei ole saanut sijoitusta vielä yhdestäkään kilpailusta. Hän osallistui MM-kisoihin ensimmäistä kertaa jo vuonna 1996, jolloin hän oli suurpujottelussa 43. ja keskeytti pujottelussa. Dimitriádis kilpaili myös Naganon olympialaisissa 1998, joissa hän keskeytti pujottelussa ensimmäisellä kierroksella. Hän osallistui samoihin lajeihin vuoden 1999 MM-kisoissa ja keskeytti jälleen pujottelussa, jonka lisäksi hän oli suurpujottelun 42. Dimitriádis keskeytti molemmissa lajeissa jo ensimmäisellä kierroksella St. Antonin MM-kisoissa 2001. Hän oli Salt Lake Cityn olympialaisissa 2002 suurpujottelussa 43., jonka lisäksi hän keskeytti sekä pujottelussa että supersuurpujottelussa. Dimitriádis oli mukana kaikissa kolmessa lajissa seuraavan vuoden MM-kisoissa ja sai parhaan sijoituksensa suurpujottelusta, jossa hän oli 38. Hän ei ole saanut sijoituksia MM-kisoissa enää tämän jälkeen, vaikka hän on osallistunut kolmiin kisoihin vuoden 2003 jälkeen. Dimitriádis sai toistaiseksi parhaan arvokisasijoituksensa Torinon olympialaisissa 2006, jolloin hän oli pujottelussa 23. Hän sijoittui pujottelussa 33:nneksi Vancouverin kisoissa 2010.
Nutan

Nutan Bahl (o.s. Samarth, 4. kesäkuuta 1936 Bombay – 21. helmikuuta 1991 Bombay), tunnettiin pelkästään nimellä Nutan, oli intialainen näyttelijä. Nelikymmenvuotisen uransa aikana hän esiintyi yli 70 hindinkielisessä elokuvassa. Nutan voitti ennätykselliset viisi parhaan naispääosan Filmfare Awards -palkintoa. Intian valtio myönsi hänelle Padma Shri -palkinnon vuonna 1974.
Nutan oli näyttelijä Shobhna Samarthin ja elokuvaohjaaja Kumarsen Samarthin tytär, ja näyttelijä Tanujan sisar. Hän meni naimisiin merivoimien komentajakapteeni Rajnish Bahlin kanssa vuonna 1959. Heidän ainoasta pojastaan Mohnish Bahlista tuli myös näyttelijä.
Nutan kuoli rintasyöpään 21. helmikuuta 1991.
Jamyang Namgial

Jamyang Namgial (s. 3. kesäkuuta 1985 Leh) on intialainen alppihiihtäjä.
Namgial osallistui MM-kisoihin ensimmäistä kertaa vuonna 2009. Tuolloin hän keskeytti pujottelussa ja sijoittui suurpujottelussa 82:nneksi. Namgial kilpaili Vancouverin olympialaisissa seuraavana vuonna ja oli suurpujottelun 81:s eli viimeinen maaliin saakka päässyt.
Pattersonin oireyhtymä

Pattersonin oireyhtymä, josta käytetään myös nimitystä valeleprekaunismi, on erittäin harvinainen syndrooma. Ennen kuin oireyhtymä kuvattiin tieteellisesti, sitä ei osattu erottaa samankaltaisesta Donohuen oireyhtymästä eli leprekaunismista.
Oireyhtymä on nimetty lääkäri Joseph Hanan Pattersonin mukaan. Sen kuvasivat Patterson ja Watkins vuonna 1962. 
Pattersonin oireyhtymän patogeneesi ja etiologia saatiin selville vuonna 1981.
Oireet.
Valeleprekaunismille tyypillistä on normaalista poikkeava kasvojen ulkonäkö, joka on samankaltainen kuin leprekaunismissa. Se vaikuttaa pääasiallisesti tukikudoksiin ja neuroendokriiniseen järjestelmään aiheuttaen hyperpigmentaatiota, käsien ja jalkojen velttoihoisuutta, kehon epäsuhtaisuutta, vakavaa henkistä kehitysvammaisuutta ja luuston epämuodostumia. Yleistynyt osteokondrodysplasia on oireyhtymälle luonteenomainen.
Pattersonin oireyhtymään liittyy endokrinologisia poikkeavuuksia, Cushingin oireyhtymän kaltaisia oireita ja sokeritautia. Yhdessä tapauksessa on todettu myös ennenaikainen adrenarke.
Mohammad Kiadarbandsari

Mohammad Kiadarbandsari (; s. 9. lokakuuta 1989) on iranilainen alppihiihtäjä.
Kiadarbandsari voitti supersuurpujottelusta pronssia Aasian kisoissa 2011 ja oli samoissa kisoissa syöksylaskussa viides. Hän oli samana vuonna Garmisch-Partenkirchenin MM-kisoissa suurpujottelussa 75., mutta keskeytti pujottelussa toisella kierroksella.
Chikusei

Chikusei () on Japanin kaupunki Honshūn saarella Kantōn alueella Ibarakin prefektuurissa. Se sijaitsee sisämaassa prefektuurin länsiosassa Kinu- ja Kokaijokien varrella. Pohjoisessa kaupunki rajautuu Tochigin prefektuuriin. Chikuseissa on 99 987 asukasta (lokakuussa 2020) ja sen pinta-ala on 205,3 neliökilometriä.
Chikusei on kaupunkina suhteellisen nuori: se perustettiin vuonna 2005 liittämällä yhteen Shimodaten kaupunki sekä Akenon, Kyōwan ja Sekijōn maaseutukaupungit.
Kaupunkia palvelevat JR Higashi-Nihonin Mito-linja, Kantō-rautateiden Jōsō-linja ja Mooka-rautatien Mooka-linja.
Hitachi (Ibaraki)

Hitachi () on Japanin kaupunki Honshūn saarella Kantōn alueella Ibarakin prefektuurissa. Se sijaitsee prefektuurin koillisosassa Tyynenmeren rannikolla. Kaupungin rannikko on jyrkkäpiirteinen, ja sisämaassa sen alue nousee Tagavuorille. Hitachissa on 173 750 asukasta (lokakuussa 2020) ja sen pinta-ala on 225,78 neliökilometriä.
Hitachia palvelee JR Higashi-Nihonin Jōban-linja.
Out of Style

Out of Style on Sunrise Avenuen maaliskuussa 2011 julkaistu kolmas studioalbumi. Levy julkaistiin ensimmäisenä Suomessa 23. maaliskuuta 2011, ja ulkomailla pari päivää myöhemmin. Albumia on tehty Helsingissä, Los Angelesissa, Pariisissa, Tukholmassa ja Tokiossa.
Albumin ensimmäinen single "Hollywood Hills" sai ensisoittonsa 14. tammikuuta 2011. Se on sijoittunut Suomen singlelistalla parhaimmillaan toiseksi ja Saksassa, Itävallassa sekä Sveitsissä kolmanneksi. Saksassa singleä on myyty platinalevyyn oikeuttava määrä, eli 300 000 kappaletta. Ruotsissa single on saavuttanut kultalevyn. Toisena singlenä julkaistiin kappale "I Don't Dance".
"Hollywood Hills" oli Saksan radiokanavien soitetuin kappale vuonna 2011. Myös Ruotsissa kappale oli soitetuin vuoden 2011 lopun ja 2012 alkuvuoden aikana.
Suomessa julkaistun albumin ensimmäisen painoksen kannessa on painovirhe, sillä lähes keskellä kantta lukee teksti "kansi".
Albumi debytoi Suomen albumilistan sijalla kaksi. Itävallan ja Saksan albumilistoilla albumi on yltänyt parhaimmillaan kuudenneksi, sekä Sveitsissä kahdeksanneksi.
Albumi on ylittänyt Suomessa kultalevyyn oikeuttavan myyntimäärän. Myös Saksassa albumia on myyty kultalevyyn oikeuttava määrä, yli 100 000 kappaletta.
Kayserin maakunta

Kayserin maakunta on yksi Turkin 81 maakunnasta. Se sijaitsee Turkin keskiosissa. Vuoden 2011 lopussa maakunnassa oli 1,2 miljoonaa asukasta. Maakunta koostuu 16 piirikunnasta, joista asukasluvultaan suurimmat ovat Melikgazi, Kocasinan ja Talas.
Maakunnan perinteisiin elinkeinoihin kuuluvat hedelmien ja viininviljely sekä mattojen solmiminen.
Hitachi-Naka

Hitachi-Naka () on Japanin kaupunki Honshūn saarella Kantōn alueella Ibarakin prefektuurissa. Se sijaitsee prefektuurin itäosassa Tyynenmeren rannikolla. Kaupunki on rakentunut Nakajoen suulle prefektuurin pääkaupungin Miton pohjoispuolelle. Hitachi-Nakassa on 154 633 asukasta (elokuussa 2020) ja sen pinta-ala on 99,93 neliökilometriä.
Hitachi-Nakan kaupunki perustettiin vuonna 1994 liittämällä yhteen Katsutan ja Nakaminaton kaupungit. Sisämaan Katsuta kehittyi historiallisesti 1940-luvulta lähtien Hitachi-yrityksen tehdaskaupunkina ja Miton esikaupunkina, Tyynenmeren rannikolla sijaitseva Nakaminato prefektuurin tärkeimpänä kalastussatamana. Kaupungissa on muun muassa elektroniikkateollisuutta ja autonosien valmistusta.
Hitachi-Nakaa palvelevat JR Higashi-Nihonin Jōban-linja ja Suigun-linja sekä Hitachi-Naka kaihin -rautatien Minato-linja.
Hitachi-Ōmiya

Hitachi-Ōmiya () on Japanin kaupunki Honshūn saarella Kantōn alueella Ibarakin prefektuurissa. Se sijaitsee sisämaassa prefektuurin luoteisosassa Naka- ja Kujijokien varrella. Kaupungin alue ulottuu Kantōn tasangon reunamilta Yamizovuorille ja Abukuman ylängölle. Lännessä kaupunki rajautuu Tochigin prefektuuriin. Hitachi-Ōmiyassa on 39 111 asukasta (lokakuussa 2020) ja sen pinta-ala on 348,45 neliökilometriä.
Hitachi-Ōmiya on kaupunkina suhteellisen nuori: se perustettiin vuonna 2004 liittämällä yhteen Ōmiyan ja Yamagatan maaseutukaupungit sekä Gozen’yaman, Miwan ja Ogawan kyläkunnat.
Hitachi-Ōmiyaa palvelee JR Higashi-Nihonin Suigun-linja.
Armée Révolutionnaire Bretonne

Armée Révolutionnaire Bretonne (lyhenne ARB) on bretagnelainen väkivaltaa harjoittava nationalistinen terroristijärjestö. Se irtautui vuonna 1971 Front de Libération de la Bretagnesta sen militantimpana siipenä.
1960-luvulta lähtien järjestö on syyllistynyt yli 200 väkivaltaiseen iskuun, joista suurinta osaa ei tosin ole kohdistettu ihmisiin. Järjestön iskut eivät aluksi aiheuttaneet uhreja lukuun ottamatta kahta järjestön omaa jäsentä, jotka yrittivät purkaa itse asettamaansa pommia, joka uhkasi sivullisia. Kuitenkin vuonna 2000 järjestön McDonald’s-ravintolaan Quevertissa Dinanin lähistöllä tekemässä pommi-iskussa kuoli naispuolinen tarjoilija. Teosta asetettiin myöhemmin syytteeseen 11 henkilöä. Heistä kuusi sai tuomion, neljä terrorismista ja kaksi sen avunannosta. Kahdella tuomituista oli yhteyksiä myös antikapitalistiseen Emgann-järjestöön.
Hitachi-Ōta

Hitachi-Ōta () on Japanin kaupunki Honshūn saarella Kantōn alueella Ibarakin prefektuurissa. Se sijaitsee sisämaassa prefektuurin pohjoisosassa Kujijoen ja sen sivujokien varrella. Muodoltaan pitkänomainen kaupunki käsittää alueita Kuji- ja Tagavuorilta. Pohjoisessa kaupunki rajautuu Fukushiman prefektuuriin. Hitachi-Ōtassa on 47 882 asukasta (lokakuussa 2020) ja sen pinta-ala on 371,99 neliökilometriä.
Hitachi-Ōtaa palvelee JR Higashi-Nihonin Suigun-linja.
Won’t Say a Thing

Won't Say a Thing on suomalaisen beatboxaajan, Felix Zengerin ensimmäinen sooloalbumi. Se julkaistiin omakustanteena 20. huhtikuuta 2011. Zengerin mukaan levy yhdistelee hip hoppia, soulia ja jazzia. Pelkkää beatboxausta on vain yksi kappale. Vierailijoina albumilla esiintyvät muun muassa edesmennyt Kari Tapio, Tuomo Prättälä ja kanadalainen Kid Koala. 
Kari Tapio esiintyy viimeiseksi jääneessä äänityksessään "Pitkät päivät täällä" -kappaleen kertosäkeessä, jossa hän tulkitsi Asan sanoituksia kuusi viikkoa ennen kuolemaansa. Kappaleesta on julkaistu musiikkivideo.
"Won’t Say a Thing" nousi parhaimmillaan Suomen virallisen albumilistan 21. sijalle.
Martti Heiniö

Martti Vilheml Heiniö (16. lokakuuta 1892 – 30. toukokuuta 1976) oli suomalainen taiteilija. Hänen vanhempansa olivat varastonhoitaja Oskari Heiniö (ent. Hellman) ja Ida (o.s. Enbom). Martti Heiniön puoliso oli Liisa (o.s. Kivekäs).
Martti Heiniö sai taideopetusta Joseph Alasen ja Jussi Karin johdolla. Hän debytoi vuonna 1926. Heiniö osallistui Suomen Taiteilijain näyttelyihin vuosina 1926, 1931 ja 1937. Hän sai Helsingin kaupungin kultaisen ansiomerkin vuonna 1946 ja Helsinki-mitalin vuonna 1956.
Martti Heiniö toimi myös Helsingin kaupunginorkesterin sellistinä.
Kuinka rakastella neekerin kanssa ...väsymättä

Kuinka rakastella neekerin kanssa ...väsymättä (alkuperäiseltä nimeltä "Comment faire l'amour avec un nègre sans se fatiguer") on kanadalais-ranskalainen vuonna 1989 valmistunut komediaelokuva. Elokuva perustuu haitilaisen kirjailijan Dany Laferrièren samannimiseen vuonna 1985 ilmestyneeseen romaaniin.
Elokuvan pääosia esittävät Isaac de Bankolé, Roberta Bizeau, Myriam Cyr ja Maka Kotto. 
Juoni.
Afrikkalaissyntyiset miehet Vieux ja Bouba jakavat asunnon Kanadassa, Montrealissa. Bouba on amatööritason filosofi ja Vieux sympaattinen yliopisto-opiskelija, joka pyrkii kirjailijaksi. Vieux ostaa itselleen kirjoituskoneen ja alkaa työstää pienoisromaania. Vieux saa ajan myötä valmiiksi romaaninsa, jonka nimeksi tulee "Kuinka rakastella neekerin kanssa ...väsymättä". Vieux’llä on paljon ihailijoita, joiden kanssa hän viettää aikaa, myös seksin merkeissä. 
Kaupungin huumejengi ei pidä afrikkalaissyntyisistä asukkaista ja yrittävät saada heitä keinolla millä hyvänsä pois kaupungista. Tilanne lopulta eskaloituu siihen, että Vieux’n ja Bouban asunnossa syttyy tulipalo, jonka huumejengi on sytyttänyt tahallisesti. Bouba on tulipalon syttyessä nukkumassa, mutta palomiehet saavat hänet pelastettua. Vieux pelastaa viime hetkellä romaaninsa tulen keskeltä. Hän löytää kustantajan ja kirja julkaistaan.
Vastaanotto.
"Helsingin Sanomien" aikalaisarviossa Helena Ylänen piti elokuvaa vaatimattomana tekeleenä, jossa on surkea farssimainen juoni. Myöhemmin saman lehden Petri Immonen kirjoitti elokuvan televisioesityksen alla heinäkuussa 1993, että elokuva on dramaturgialtaan häpeämättömän löysä teos, jonka poukkoilevan tarinan päättäminen kunnialla on ollut ilmeisen vaikeaa. 
"Video-oppaassa" vuodelta 1995 Kati Sinisalo antoi elokuvan Suomessa julkaistulle VHS-kasettiversiolle kaksi tähteä viidestä, mikä teoksen mukaan vastaa sanallista arviota ”keskinkertainen”. Hänestä kiinnostavien teemojen – valkoisten naisten ja mustien miesten seksuaalisuuden – käsittely jää väsyttävän puheen tasolle.
Elokuva Suomessa.
Suomessa elokuva sai ensi-iltansa 17. marraskuuta 1989. Se oli Suomen vuoden 1989 katsotuimpien elokuvien 76. sijalla, ja sen kävi katsomassa yhteensä 14 098 ihmistä. Fazer Video julkaisi elokuvan suomenkielisellä tekstityksellä VHS-kasettina vuonna 1990. Elokuvaa ei ole Suomessa ainakaan toistaiseksi julkaistu DVD- ja Blu-Ray -julkaisuna. 
Suomen televisiossa elokuva on esitetty kerran; 19.7.1993 MTV3-kanavalla.
Huoneistohotelli

Huoneistohotelliin kuuluu palveltuja asuntoja, joita vuokrataan hotellityyppisen varausjärjestelmän kautta. Se vastaa pitkälle vuokrattavaa huoneistoa ilman kiinteitä sopimuksia. 
Tyypillisiä piirteitä.
Huoneistohotelli palvelee tyypillisesti asiakkaita, jotka tarvitsevat asunnon vähän pidemmäksi aikaa, yleensä muutamista päivistä kuukausiin. Yleensä tällainen lyhytaikainen asumistarve perustuu johonkin tilapäiseen olosuhteeseen kuten oman asunnon vesi- tai tulipalovahinkoon tai työmatkaan. Valmiiksi kalustetun huoneiston vuokraaminen ilman ennalta sovittua irtisanomisaikaa on näissä tilanteissa joustava ratkaisu. Huoneistohotelli ei nimestään huolimatta ole hotelli, mutta se poikkeaa perinteisestä asuinhuoneen vuokrauksesta, koska vuokralainen saa yleensä lopettaa vuokrasuhteen heti, kun hänen majoittumistarpeensa lakkaa. Huoneistohotelli poikkeaa perinteisestä hotellimajoituksesta siinä, ettei se yleensä tarjoa asiakkailleen hotelliin tyypillisesti kuuluvia oheispalveluja, kuten aamiaista. Huoneistohotelli tarjoaa kuitenkin hotellihuoneita väljemmät tilat, joissa asuminen on kodinomaista. Kaikissa suuremmissa kaupungeissa vastaava majoitusmuoto on saavuttanut merkittävän aseman majoitustoiminnassa.
Maailman lääkäriliitto

Maailman lääkäriliitto () on kansainvälinen lääkäreitä edustava organisaatio, joka perustettiin Pariisin kokouksessa 17.9.1947. Maailman lääkäriliiton tavoitteina on lääkäreiden itsenäisyys ja korkea ammattimoraali.
Maailman lääkäriliitto edustaa yli kymmentä miljoonaa lääkäriä.
Avaruuden portti

Avaruuden portti () on Frederik Pohlin vuonna 1977 ilmestynyt tieteisromaani. Teos on ilmestynyt suomeksi 1981 WSOY:n Scifi-sarjassa ja sen on suomentanut Rauno Ekholm.
Vuosina 1992-1993 Legend Entertainment julkaisi romaanin pohjalta kaksi tietokonepeliä.
Asetelma.
Aurinkokunnasta on löydetty hylätty muukalaisten avaruusasema ja liki tuhat erikokoista avaruusalusta ontoksi kaiverretusta asteroidista. Ihmiskunta yrittää ymmärtää Heecheeksi kutsuttujen muukalaisten tekniikkaa yrityksen ja erehdyksen kautta. Tekniikaa löytyy hylättynä eri puolilta Aurinkokuntaa. Alusten avulla ihmiskunta tekee avaruusmatkoja, koska määränpää pystytään kyllä valitsemaan. Alusten matka-aika on aina arvoitus ja nälkäkuoleman vaara on ilmeinen. Aluksia on kolmea kokoa, joihin mahtuu yksi, kolme tai viisi matkustajaa. Matkalle varataan aina tarvikkeita toivon mukaan riittävästi. Alukset tekevät puolimatkassa käännöksen joka kertoo matkalaisille puolimatkan kohdan ja nämä voivat siten laskea riittävätkö tarvikkeet perille asti. Jos ei, yleensä joku on valmis tekemään itsemurhan.
Vastaanotto.
Teos on voittanut Nebula-, Hugo-, Locus- ja Campbell-palkinnot.
Muut sovitukset.
Legend Entertainment julkaisi kirjaan perustuen kaksi videopeliä:
Natalie J. Robb

Natalie Joy Robb (s. 3. joulukuuta 1974 Bellshill, Glasgow, Skotlanti) on brittiläinen näyttelijä, joka tunnetaan televisiosarjasta "Emmerdale".
Ura.
Robb oli vasta yhdeksänvuotias esiintyessään ensimmäisen kerran televisiossa.
Robb aloitti näyttelemisen televisiossa televisiosarjojen "Taggart" ja "Take the High Road" myötä 1990-luvun alussa. Sittemmin hän on pääosin esiintynyt televisiosarjoissa, kuten "Lontoo liekeissä", "Tohtorit", "Holby Cityn sairaala", "EastEnders" ja "Hiljainen todistaja". "The Bill" -sarjassa Robb esitti peitetöitä tekevää poliisia Andrea Dunbaria.
Robb on tehnyt myös muutaman elokuvaroolin: "Good Girl, Bad Girl", "Kitchen" ja "".
Vuonna 2009 hän alkoi näyttelemään "Moira Bartonia" (myöhemmin "Moira Dingle") televisiosarjassa "Emmerdale" ja ollut siitä lähtien sarjan vakituinen näyttelijä.
Yksityiselämä.
Robb kertoi vuonna 2020 seurustelevansa Jonny McPhersonin kanssa, joka näyttelee "Emmerdalessa" lääkäri Liam Cavanaghia.
Akarnan

Akarnan (, ) oli kreikkalaisessa mytologiassa Alkmaionin ja Kallirrhoen poika ja Amfoteroksen veli. Hänen ollessa vielä hyvin nuori Fegeus — tai hänen poikansa — surmasivat Akarnan isän. Tällöin Kallirrhoe pyysi Zeukselta, että hänen poikansa varttuisi nopeammin, jotta tämä pystyisi kostamaan isänsä kuoleman. Äidin rukous kuultiin, ja Akarnan surmasi veljensä kanssa isänsä murhaajan, tämän puolison ja kaksi poikaa. Psofiksen asukkaat, joiden kaupungissa Fegeuksen pojat oli surmattu, ajoivat tappajia takaa aina Tegeaan saakka, jossa nämä otettiin vastaan ja heille myönnettiin turvapaikka kaupungissa.
Akhelooksen pyynnöstä Alkmaionin pojat veivät Harmonian kaulakorun ja peploksen Delfoihin, josta he jatkoivat Epeirokseen. Siellä Akarnan perusti valtion, jota kutsuttiin hänen mukaansa Akarnaniaksi.
Jurmo (Brändö)

Jurmo on saari ja kylä Brändön kunnassa Ahvenanmaan maakunnassa. Saaren suurin pituus on noin 3,5 kilometriä. Vuonna 2020 kylässä oli 44 asukasta.
Kylä ja palvelut.
Saaren talot on rakennettu melko tiiviisti etelärannalla sijaitsevaan kylään ja suurin osa saaresta onkin rakentamatonta. Kylän kiintopisteitä ovat vanha kansakoulu ja kylän edustalla sijaitseva kalanjalostuslaitos. Saarella on kyläkauppa, nelihuoneinen vieraskoti ja 16-paikkainen ravintola. Ranta-aitassa sijaitseva Jurmon museo esittelee entisajan saaristolaiskodin käyttöesineistä. Museon omistaa Jurmon kotiseutuyhdistys. Lisäksi saarella vuokrataan veneitä ja järjestetään opastettuja kalastus- ja hyljeretkiä. Saarella on myös pieni uimaranta ja noin 40-paikkainen vierasvenesatama sekä sen yhteydessä polttoainemyynti. Satama-alueella sijaitsee jalkapallokenttä, koripalloteline, uimahyppytorni, leikkihuone ja grillauspaikka. Saaren kaakkoisosaa kiertää luontopolku, jonka varrella on näkötorni. Kylässä on myös tuulimylly.
Saarella on vuodesta 2002 lähtien laiduntanut ylämaankarjaa, jota pidetään turistikohteena, ja sille on järjestetty opaskyltit. Ylämaankarja hankittiin saareen laidunkarjaksi pitämään maisemat avoimena. Karja koko on ollut noin 38 yksilöä.
Saarella on vuodesta 2008 lähtien järjestetty kesäisin Island in the Sun -festivaali. Vuonna 2011 kaksipäiväiseksi suunniteltuun tapahtumaan odotettiin 600:aa vierasta.
Liikenne.
Saareen liikennöi ympäri vuoden Ålandstrafikenin yhteysalus M/S Doppingen läheisestä Åvan saaresta. Alus taittaa merimatkan noin kymmenessä minuutissa ja siihen mahtuu 70 matkustajaa ja 18 henkilöautoa. Jurmoon pääsee manner-Ahvenanmaalta tai manner-Suomesta Åvan kautta. Jurmoon johtaa 4,8 metrin kulkusyvyinen laivaväylä, ja saaressa on vierasvenesatama noin 40 veneelle sekä sen yhteydessä polttoainemyynti. Jurmossa on muutama kilometri autotietä. Tie alkaa lauttarannasta ja jakaantuu kylän alueelle, jatkuen ajoteinä ja polkuina muualle saareen. Kylän rannassa sijaitsee helikopteritaso.
Swift Current

Swift Current on kaupunki Kanadassa, Saskatchewanin provinssissa. Kaupunki sijaitsee Trans-Canada Highwayn varrella, noin 170 kilometriä länteen Moose Jaw'sta ja 218 kilometriä itään Medicine Hatin kaupungista. Kaupungin väkiluku on 14 946 (2006), ja sen talousalueella asuu 16 533 asukasta.
Historia.
Alueen intiaanit ovat leiriytyneet kaupungin läpi kulkevan Swift Current Creek -joen varrella satoja vuosia. Myöhemmin saapuneet turkiskauppiaat antoivat joelle nimen "Riviere Au Courant" (), jonka mukaan kaupunki sai myöhemmin nimensä. Vuonna 1882 Canadian Pacific Railway -rautatieyhtiö perusti kaupungin paikalle tavara-aseman, josta kuljetettiin rahtia kauemmaksi etelään ja pohjoiseen. Vuosisadan vaihteessa seudulle muutti runsaasti Yhdysvalloista, Euroopasta ja itäisestä Kanadasta tulleita siirtolaisia, jotka asettuivat viljelemään maata ja kasvattamaan karjaa. Swift Currentin kaupunki perustettiin 15. tammikuuta 1914.
Vuonna 1885 kapinajohtaja Louis Riel johti Saskatchewanissa käytyä Saskatchewanin kapinaa, jonka kukistamiseen osallistuneen Kanadan ratsupoliisin tärkeä tukikohta sijaitsi Swift Currentissa. Kapinan aikana tukikohta nousi tärkeään asemaan, sillä rautatie mahdollisti joukkojen tuomisen alueelle nopeasti. Swift Current kasvoi nopeasti rautatieaseman ympärille, ja se virallistettiin kyläksi vuonna 1903, vain viisi vuotta myöhemmin kaupungiksi (Town) ja vuonna 1914 suuremmaksi kaupungiksi (City). Toisen maailmansodan aikana kaupungissa sijaitsi taistelulentäjien koulutuskeskus. 1950-luvulla alueelta löydettiin öljyä ja maakaasua, minkä ansiosta kaupunki kasvoi voimakkaasti.
Vuonna 1991 kaupungin rautatieasema määriteltiin kansallishistorialliseksi rautatieasemaksi.
Ilmasto.
Swift Current sijaitsee kuivahkolla mannerilmastovyöhykkeellä. Kesät ovat normaalisti kuumia ja talvet erittäin kylmiä. Ilmankosteus on lännessä sijaitsevien kalliovuorten johdosta ympäri vuoden matala. Kaupunki sijaitsee 817 metriä merenpinnasta, minkä vuoksi kesälämpötilat pysyvät hieman alueen normaalia matalampana.
Anna Frebel

Anna Frebel (s. 1980 Berliini) on tähtitieteilijä, jonka johtama ryhmä havaitsi yhden maailmankaikkeuden vanhimmista tunnetuista tähdistä HE 1523-0901 omassa Linnunradassamme. 
Frebel väitteli filosofian tohtoriksi Mt. Stromlon Observatoriossa Australian kansallisesta yliopistosta syyskuussa 2006 aiheella "Runsaus analyysi kirkkaissa metalliköyhissä tähdissä". Vuodesta 2010 hän luennoi Harvardin yliopistossa.
Maatilan Pellervo

Maatilan Pellervo on kuukausittain ilmestyvä maatalousalan lehti, joka on suunnattu erityisesti maatalousyrittäjille. Lehden levikki vuonna 2010 oli 17 586. Lukijoita lehdellä on 128 000. Lehteä julkaisee Pellervo Media, joka on Osuustoimintakeskus Pellervon osakkuusyhteisö. Päätoimittaja on Anna Malk. Sen rinnakkaisjulkaisu on Kodin Pellervo. 
Kodin Pellervon ja Maatilan Pellervon edeltäjänä oli vuoteen 1998 Pellervo, joka lehtiuudistuksen jälkeen eriytettiin vuonna 1999 kahdeksi lehdeksi: maataloutta käsitteleväksi Maatilan Pellervoksi ja yleisemmin kotia ja maaseutua käsitteleväksi Kodin Pellervoksi.
Kandalos

Kandalos (, ) oli kreikkalaisessa mytologiassa yksi heliadeista, Rhoden ja Helioksen pojista. Heliadit olivat erityisen taitavia tähtitieteilijöitä, ja he kehittivät uusia menetelmiä purjehdukseen ja jakoivat ensimmäisinä päivän tunneiksi.
Heliadeista etevin, Tenages herätti kateutta muissa veljeksissä, ja niin nämä murhasivat tämän. Teon jälkeen Kandalos pakeni Kosin saarelle.
Tomas Northug

Tomas Northug (s. 19. huhtikuuta 1990) on norjalainen uransa lopettanut maastohiihtäjä. Hän edusti seuratasolla Strindheim IL:ää. Hänen veljensä Petter Northug ja Even Northug ovat myös hiihtäjiä.
Northug on saavuttanut nuorten MM-kilpailuissa kaksi kultamitalia ja yhden pronssimitalin. Kultamitalit tulivat Hinterzartenissa vuonna 2010, kun hän voitti sprintin ja oli mukana Norjan kultaa voittaneessa viestijoukkueessa. Vuoden 2009 kisoissa hän sai pronssia viestistä. Falunin MM-kilpailuissa 2015 hän oli perinteisen hiihtotavan sprintissä kuudes.
Maastohiihdon maailmancupissa Northug kilpaili ensimmäisen kerran Drammenin sprintissä maaliskuussa 2010. Kilpailussa hän sijoittui 30:nneksi. Kymmenen parhaan joukkoon hän sijoittui ensimmäisen kerran Asiagon perinteisen hiihtotavan sprintissä joulukuussa 2013 oltuaan kymmenes. Ensimmäisen palkintosijansa hän saavutti voittaessaan Otepään perinteisen hiihtotavan sprintin tammikuussa 2015. 
Northug lopetti uransa keväällä 2017.
Hokota

Hokota () on Japanin kaupunki Honshūn saarella Kantōn alueella Ibarakin prefektuurissa. Se sijaitsee prefektuurin itäosassa Tyynenmeren rannikolla. Pohjoisessa kaupunki rajautuu Hinumajärveen, etelässä Kitaurajärveen. Hokotassa on 48 189 asukasta (lokakuussa 2020) ja sen pinta-ala on 207,61 neliökilometriä.
Hokotaa palvelee Kashima rinkai -rautatien Ōarai–Kashima-linja.
Inashiki

Inashiki () on Japanin kaupunki Honshūn saarella Kantōn alueella Ibarakin prefektuurissa. Se sijaitsee prefektuurin eteläosassa Kasumigaurajärven ja Tonejoen välissä. Etelässä kaupunki rajautuu Chiban prefektuuriin. Inashikissa on 39 963 asukasta (lokakuussa 2020) ja sen pinta-ala on 205,81 neliökilometriä.
Inashiki on kaupunkina suhteellisen nuori: se perustettiin vuonna 2005 liittämällä yhteen Azuman, Edosakin ja Shintonen maaseutukaupungit sekä Sakuragawan kyläkunta.
D (albumi)

D on suomalaisen laulajan Dannyn vuonna 1971 julkaistu studioalbumi.
Levyn kaikki laulut ovat käännöskappaleita.
Kappaleet.
A-puoli
B-puoli
Ishioka

Ishioka () on Japanin kaupunki Honshūn saarella Kantōn alueella Ibarakin prefektuurissa. Se sijaitsee sisämaassa prefektuurin keskiosassa Kasumigaurajärven pohjoisrannalla. Luoteessa kaupungin alue nousee Tsukubavuorille, joilta alkunsa saava Koisejoki virtaa kaupungin läpi Kasumigauraan. Ishiokassa on 73 922 asukasta (lokakuussa 2020) ja sen pinta-ala on 215,53 neliökilometriä.
Ishiokaa palvelee JR Higashi-Nihonin Jōban-linja.
Ammoniumvetysulfaatti

Ammoniumvetysulfaatti eli ammoniumbisulfaatti (NH4HSO4) on ammonium- ja vetysulfaatti-ionien muodostama epäorgaaninen ioniyhdiste. Ainetta käytetään eräissä hiustenmuotoilutuotteissa ja katalyyttinä.
Muodostuminen.
Ammoniumsulfaattia muodostuu ammoniakin ja rikkihapon välisellä reaktiolla, kun ammoniakkia on alimäärin.
NH3 + H2SO4 → NH4HSO4
Ammoniumvetysulfaattia muodostuu myös puhdistettaessa teollisuuden savukaasuista rikkitrioksidia ja typen oksideja. Muodostuva ammoniumvetysulfaatti voi haitata katalyyttien toimintaa. Yhdistettä syntyy myös valmistettaessa metyylimetakrylaattia perinteisillä prosesseilla. Tällöin muodostunut ammoniumvetysulfaatti muutetaan yleensä rikkihapoksi ja uudelleen käytettäväksi.
Shake It Up

Shake It Up on Disney Channelilla esitettävä tilannekomediasarja. Se kertoo kahdesta 13-vuotiaasta tytöstä, Rockysta (Zendaya) ja Cecestä (Bella Thorne), jotka ovat parhaita ystävyksiä sekä lahjakkaita tanssijoita. He pääsevät mukaan televisio-ohjelmaan nimeltä "Shake It Up, Chicago!", jossa he tanssivat joka lauantai. Sarjan tunnusmusiikin laulaa Selena Gomez yhdessä yhtyeensä The Scenen kanssa. Sarjassa ovat vierailleet mm. näyttelijät Mia Talerico, Maggie Wheeler, Bridgit Mendler ja Leigh-Allyn Baker.
Hahmot.
Cecelia "CeCe" Jones: CeCe on sisukas ja impulsiivinen indie-tyttö. Hän pukeutuu omaperäisesti. Hän on luonteeltaan kiivas, itsepäinen ja kilpailuhenkinen, eikä hän suhtaudu suopeasti auktoriteetteihin. CeCe on luonnollinen johtaja ja välillä itsekeskeinenkin, mutta toisinaan myös epävarma. Hän on tanssinut koko ikänsä ja haluaisi siitä itselleen ammatin.CeCellä on myös lukihäiriö, joka vaikuttaa hänen koulunkäyntiinsä. 
Raquel "Rocky" Blue: Rocky on CeCen paras ystävä. Hänen tyylinsä on tyttömäinen. Rocky on älykäs, hauska ja herkkä, osoittaa tunteensa avoimesti eikä voi hyväksyä jos joku ei pidä hänestä. Hän on myös ajattelija, joka saa koulussa pelkkiä kiitettäviä, kun CeCe saa hädin tuskin tyydyttäviä. Rocky on ahkera ylisuoriutuja ja erittäin kiinnostunut pojista. Hän on CeCen kanssa sarjan päähenkilö.
Deuce Martinez: Deuce on siisti tyyppi, jolla on yhteyksiä. Hän on Rockyn ja CeCen katuviisas kaveri, joka uskottelee tietävänsä kaiken. Hänellä on sisäpiirin suhteita. Häneltä siis kannattaa kysyä, jos tarvitsee liput konserttiin. Deucella on myös tyttöystävä Dina (Ainsley Bailey).
Flynn Jones: CeCen pikkuveli Flynn voi näyttää söpöltä, mutta hän on myös viisas ikäisekseen, osaa kääntää tilanteen kuin tilanteen edukseen ja rakastaa pekonia, videopelejä ja isosiskonsa hermojen koettelemista.
Ty Blue: Rockyn isoveli Ty on siisti, muodikas ja sarkastinen. Hän on sulavaliikkeinen tanssiessaan ja vielä sulavampi naisten seurassa... tai niin hän ainakin kuvittelee.
Gunther &amp; Tinka: Gunther ja Tinka Hessenheffer ovat kaksoset ja alun perin kotoisin pienestä vuoristomaasta (Heidän äitinsä olisi ollut seuraava hallitsija, ellei olisi nainut heidän isäänsä), jonka nimeä on mahdoton ääntää. He puhuvat voimakkaalla korostuksella ja tykkäävät pitää kimaltavia vaatteita, joten he eivät todellakaan sulaudu joukkoon. He ovat Rockyn ja CeCen "ystävä-vihollisia" Shake It Up, Chicago! -ohjelmassa ja koulussa.
Vierailut.
"Shake It Up" vieraili sarjan "Onnea matkaan, Charlie!"
toisella kaudella.
Vuolijoen kirkonkylä

Vuolijoen kirkonkylä on Kajaanin kaupungissa sijaitseva kylä ja taajama Vuolijoen suuralueella. Taajama oli aiemmin vuoden 2006 lopussa lakkautetun Vuolijoen kunnan kuntakeskus ja kirkonkylä. Taajama sijaitsee noin 45 kilometriä Kajaanin keskustasta länteen. Kylä on saanut nimensä sen läpi virtaavasta samannimisestä joesta.
Taajamassa sijaitsee muun muassa vuonna 1906 valmistunut Josef Stenbäckin suunnittelema harmaakivinen kansallisromanttistä tyyliä edustava "Kristuksen tulemisen kirkko", joka on Kainuun ainoa kivikirkko.
Kylän tärkein tieyhteys on seututie 879. 
Vuolijoen koulu antaa perusopetusta ja päiväkoti esiopetusta.
33 Polyhymnia

33 Polyhymnia on päävyöhykkeen asteroidi. Sen löysi Jean Chacornac 28. lokakuuta 1854. Asteroidi on läpimitaltaan ja sen pyörähdysaika akselin ympäri on . Asteroidin massa on kilogrammaa.
Laskelmien mukaan on esitetty, että asteroidi voi koostua hyvin tiheästä materiaalista.
Asteroidi nimettiin kreikkalaisen mytologian pyhän laulun ja kaunopuheisuuden muusan Polyhymnian mukaan.
Astypalaia (mytologia)

Astypalaia (, ) oli kreikkalaisessa mytologiassa Foiniksin ja Perimeden tytär ja Europen sisar. Hän synnytti kaksi poikaa suhteesta Poseidonin kanssa: Ankaioksen, josta tuli Samoksen kuningas ja Eyropyloksen, josta tuli Kosin kuningas. Astypalaian saaren selitettiin saaneen nimensä hänen mukaansa.
34 Circe

 
34 Circe on suuri, mutta hyvin tumma päävyöhykkeen asteroidi. Sen löysi Jean Chacornac 6. huhtikuuta 1855. Asteroidin läpimitta on noin ja sen pyörähdysaika akselin ympäri on .
Asteroidi nimettiin Kirken, kreikkalaisen mytologian hahmon, mukaan.
36 Atalante

 
36 Atalante on melko suuri, mutta hyvin tumma päävyöhykkeen asteroidi. Sen löysi Hermann Goldschmidt 5. lokakuuta 1855. Asteroidi nimettiin Atalanten, kreikkalaisen mytologian hahmon, mukaan.
38 Leda

38 Leda on suuri, mutta hyvin tumma päävyöhykkeen asteroidi. Sen löysi Jean Chacornac 12. tammikuuta 1856. Asteroidin läpimitta on noin ja sen pyörähdysaika akselin ympäri on .
Asteroidi nimettiin Ledan, kreikkalaisen mytologian hahmon, mukaan.
Tummaluppo

Tummaluppo eli mustaluppo ("Bryoria fuscescens") on jäkälä, joka kasvaa puiden oksilla roikkuvana. Sen leväosakas on viherlevä ("Trebouxia").
Levinneisyys.
Tummaluppo on yleinen koko Suomessa. Lajia esiintyy myös laajasti muualla Euroopassa ja Pohjois-Amerikassa.
Muuta.
Tummaluppo on poroille talviaikaan tärkeää ravintoa. Lajia on usein vaikea erottaa harsuluposta ("Bryoria glabra").
Tummalupon jäkäläaineena eli sekundaarisena aineenvaihduntatuotteena esiintyy fumaariprotoketraarihappoa (C22H16O12).
Un kolmio

Un kolmio on teoria ja sitä kuvaava kaavio, joka osoittaa eräiden kaalien sukuun ("Brassica") kuuluvien kasvilajien keskenäiset sukulaisuussuhteet. Teorian mukaan kolme tähän sukuun kuuluvaa lajia on risteytynyt keskenään siten, että niiden genomit ovat yhdistyneet, ja tällöin risteytymisten tuloksena on syntynyt kolme uutta lajia, joista kullakin on säilynyt alkuperäisten kantalajien genomit kokonaisuudessaan. Teoria esitettiin alun perin näiden lajien kromosomien tutkimuksen perusteella, mutta myöhemmin sen ovat vahvistaneet myös DNA- ja proteiinitutkimukset.
Teorian esitti ensimmäisenä korealainen, Japanissa työskennellyt kasvi­tieteilijä Nagaharu U (alku­peräiseltä nimeltään Woo Jang-choon). Hän risteytti keskenään suvun diploidisia ja tetraploidisia lajeja ja totesi, että lajien kromosomistojen pariutuessa syntyi triploidisia muotoja.
Kantalajit ja risteytymät.
"Brassica"-sukuun kuuluu tärkeitä vihannes-, juures- ja öljykasveja. Niiden keskenäiset sukulaisuussuhteet ilmenevät oheisesta kaaviosta, jossa kantalajien genomeja on merkitty kirjaimilla AA, BB ja CC. Näiden jäljessä oleva numero osoittaa lajin kromosomien lukumäärän siitepölyhiukkasessa tai munasolussa; kasvien muissa soluissa kromosomeja on kaksinkertainen määrä. Esimerkiksi peltokaalilla ("Brassica rapa") on 20 kromosomia, paitsi munasoluissa ja siitepölyhiukkasissa 10, minkä vuoksi sille käytetään merkintää A - n=10 (tai AA 2n=20).
Kolme kantalajia ovat:
Kaikki nämä tunnetaan myös luonnonvaraisina kantamuotoina, ja ne on jo tuhansia vuosia sitten otettu viljelykseen. Mutta koska ne ovat toisilleen lähisukuisia, ne ovat aikoinaan voineet myös risteytyä keskenään, minkä nykyajan kasvinjalostajat ovat myös pystyneet keino­tekoisesti saamaan aikaan. Täten syntyneet lajit ovat allotetraploidisia, sillä niillä on säilynyt kantalajien kromosomistot kokonaisuudessaan. Risteytymisestä syntyneet lajit ovat:
39 Laetitia

39 Laetitia on kirkas päävyöhykkeen asteroidi. Sen löysi Jean Chacornac 8. helmikuuta 1856. 21. maaliskuuta 1998 tehtiin havaintoja asteroidin aiheuttamasta tähdenpeitosta.
Asteroidin läpimitta on noin ja sen pyörähdysaika akselin ympäri on .
Asteroidi nimettiin roomalaisen mytologian hahmon mukaan.
Kevin McHale (näyttelijä)

Kevin Michael McHale (s. 14. kesäkuuta 1988 Plano, Texas, Yhdysvallat) on yhdysvaltalainen näyttelijä, laulaja ja tanssija. 
Ura.
Kevin McHale on kotoisin Planosta, Texasista. Hän muutti Los Angelesiin luodakseen uraa näyttelijänä ja tanssijana. McHale sai ensimmäisen televisioroolinsa sarjasta "All That" vuonna 2005. Tämän jälkeen hän vieraili televisiosarjoissa "Konttori", "Zoey 101" ja "True Blood". Hän on esittänyt Artie Abramsia musikaalisarjassa "Glee" vuodesta 2009. McHalen "Gleen" roolihenkilö Artie käyttää pyörätuolia, mutta McHale itse on toiminut tosielämässä tanssijana. McHale esiintyi Katy Perryn "Last Friday Night (T.G.I.F.)" -musiikkivideolla 
McHale kuului aikaisemmin R&amp;B-yhtyeeseen NLT. Yhtye hajosi vuonna 2009.
43 Ariadne

43 Ariadne on päävyöhykkeen asteroidi. Sen löysi Norman Robert Pogson 15. huhtikuuta 1857. Asteroidi on kallistunut lähes 105° asteen kulmaan.
43 Ariadne luokitellaan S-tyypin asteroideihin.
Asteroidi kiertää Auringon ympäri (noin ) kiertoradalla, jossa se on lähimmillään ja etäisimmillään astronomisen yksikön päässä Auringosta. Asteroidi on läpimitaltaan noin ja sen pyörähdysaika akselin ympäri on . 
Asteroidi on nimetty kreikkalaisen mytologian hahmon Ariadnen mukaan.
Endoteliini

Endoteliinit ovat verisuonten endoteelisolujen tuottamia peptidihormoneja, jotka aiheuttavat verisuonten sileiden lihassyiden supistumista. Endoteliinit osallistuvat verenkierron paikalliseen säätelyyn (autoregulaatio eli itsesäätely). Endoteliineja on kolme muotoa, ET-1, 2 ja 3, jotka kaikki koostuvat 21 aminohaposta. Endoteliini syntyy preproendoteliinista. Endoteliinin estäjänä toimii esimerkiksi bosentaani.
Kokalos

Kokalos () oli kreikkalaisessa mytologiassa sisilialaisen Kamikoksen kuningas. Hän otti vastaan kuningas Minosta pakenevan Daidaloksen sen jälkeen kun tämä saapui lentäen Sisiliaan menetettyään matkalla poikansa Ikaroksen.
Minos etsi Daidalosta jokaisesta maasta mukanaan kierresimpukan kuori luvaten suuren palkkion sille, joka pystyy vetämään langan simpukan läpi. Hän saapui Kamikoksen hoviin, jossa Kokalos otti haasteen vastaan lupautuen suorittamaan tehtävän. Kokalos antoi simpukan Daidalokselle, joka kiinnitti langan muurahaiseen ja antoi sen kulkea simpukan läpi. Kun Minos sai kuulla tehtävän ratkaistuksi, hän ymmärsi Daidaloksen olevan ratkaisun takana ja vaati Kokalosta luovuttamaan tämän itselleen. Kokalos suostui tähän, mutta antoi surmata Minoksen kiehuvalla vedellä tämän ollessa kylvyssä ennen luovutusta.
Keon Daniel

Keon Kelly Daniel (s. 16. tammikuuta 1987 Lambeau, Trinidad ja Tobago) on trinidadtobagolainen jalkapalloilija, pelipaikaltaan keskikenttäpelaaja. Hän edustaa Major League Soccerin Philadelphia Unionia.
Seurajoukkueura.
Daniel aloitti uransa TT Pro Leaguen United Petrotrinissa, jonka kanssa hän teki ammattilaissopimuksen elokuussa 2006. Kaudeksi 2009 hän siirtyi Caledonia AIA:han. Kotimaassaan pelatessaan hän kävi myös englantilaisten Manchester Unitedin ja West Ham Unitedin testissä.
Danielin ensimmäinen seurajoukkue Trinidad ja Tobagon ulkopuolella oli Puerto Rico Islanders kaudella 2010. Joukkue osallistui väliaikaiseen USSF Division 2 Professional Leagueen, jonka mestaruuden se voitti. Daniel pelasi runkosarjassa 16 ottelussa, joissa hän teki kaksi maalia.
Kaudeksi 2011 Daniel siirtyi sarjatasoa ylemmäs Major League Soccerin Philadelphia Unioniin. Hän debytoi MLS:ssä 2. huhtikuuta 2011 ottelussa Los Angeles Galaxyä vastaan.
Maajoukkueura.
Daniel sai ensimmäisen kutsunsa Trinidad ja Tobagon maajoukkueeseen vuonna 2007 ja kuului joukkueeseen saman vuoden CONCACAF Gold Cupissa. Maajoukkuedebyyttinsä hän teki 29. tammikuuta 2008 ystävyysottelussa Guyanaa vastaan. Hän oli neljällä maalillaan Trinidad ja Tobagon paras maalintekijä vuoden 2010 MM-kilpailuiden karsinnoissa.
Energia Kuwaitissa

Kuwaitissa energiaa tuotetaan öljystä ja maakaasusta, ja kulutetaan teollisuudessa ja liikenteessä, etenkin yksityisautoiluun. 
Kuwaitilla on lähes kymmenesosa maailman tunnetuista öljyvaroista. Kuwaitilla on myös huomattavia maakaasuvarantoja, lähes kaikki niistä on öljyvarojen yhteydessä.
Energiankulutus asukasta kohti vuonna 2022 oli 402 miljoonaa BTU:ta, maailman 195 valtion joukossa kuudenneksi suurinta.
Kuwaitin vuoden 2008 energian vienti oli 1 452 TWh. 
Öljy.
Kuwait on yksi maailman kymmenestä suurimmasta öljyn tuottajasta, ja sen öljyvarannot ovat maailman kuudenneksi suurimmat. Öljy tuottaa 90 % maan vientituloista ja 40 % bruttokansantuotteesta. Valtion tavoitteena on vähentää öljyn osuutta ja lisätä kaasun osuutta energiantuotannossa.
Energia Tanskassa

Energia Tanskassa kuvaa Tanskan energian tuotantoa, kulututusta ja jakelua. 
Tanskalla on omaa öljyä ja maakaasua, joita se tuottaa myös vientiin. 
Tanska on tuulivoiman käytössä maailman kärjessä, tuulivoiman osuus sekä sähkön tuotannosta että kokonaisenergiasta on maailman korkein.
Tuotanto.
Öljyn ja maakaasun tuotanto Pohjanmerellä alkoi vuonna 1972, maa on ollut nettoviejä vuodesta 1997 ja fosiiliset polttoaineet tuottavat merkittävän osan maan bruttokansantuotteesta. Tanska on päättänyt ilmastosyistä luopua Pohjanmeren öljy- ja kaasuvarojensa käytöstä vuoteen 2050 mennessä, ja kieltänyt uusien esiintymien etsimisen.
Kulutus.
Energiankulutus Tanskassa vuonna 2019 on 124,163 miljoonaa BTU henkeä kohti - maailmassa sijalla 43.
Rakennusten lämmitykseen menee lähes puolet kulutetusta energiasta, kaksi kolmannesta siitä asuinrakennuksissa. Liikenteeseen kuluu yli neljännes. Maassa on vähemmän runsaasti energiaa käyttävää teollisuutta kuin muissa Pohjoismaissa, mikä alentaa henkeä kohti käytetyn energian määrää.
Sähkö.
Vuonna 2020 Tanskan sähköntuotantokapasiteetista 57% oli tuulivoimaa, 23% biopolttoaineilla ja 15% fossiilisilla (11% kivihiilellä ja 4% maakaasulla) tuotettua sähköä ja 4% aurinkovoimaa. Maan sähköverkko muodostuu kahdesta lähes itsenäisestä osasta, Itä-Tanskan verkko on synkronoitu Pohjoismaiden ja Länsi-Tanskan verkko Manner-Euroopan kanssa. Tuulivoiman suurta osuutta kompensoidaan heikkotuulisina jaksoina Norjasta tuotavalla vesivoimalla.
Kuluttajien maksama sähkön hinta vuoden 2021 alkupuoliskolla oli Euroopan toiseksi korkein, vain Saksassa sähkö oli kalliimpaa.
Australian Protectionist Party

Australian Protectionist Party (APP, ) on australialainen kansallismielinen oikeistopuolue, joka perustettiin vuonna 2007. Puolue kannattaa protektionismia ja nationalismia.
Puolue vastustaa mm. monikulttuurisuutta, koska se "tuhoaa Australian".
Kanadanluppo

Kanadanluppo ("Bryoria fremontii") on tummanruskea, karvankaltainen jäkälä joka kasvaa roikkuvana puissa. Se on arka ilmansaasteille.
Levinneisyys.
Esiintymisaluetta on läntinen Pohjois-Amerikka, pohjoinen Eurooppa ja Aasia.
Ti-Ti Nallen lauluja 1

Ti-Ti Nallen lauluja 1 on vuonna 1989 ilmestynyt ensimmäinen Ti-Ti Nalle-lauluista koostettu studioalbumi. Solistina levyllä toimii Riitta Korpela, joka on myös säveltänyt ja sanoittanut albumille useita kappaleita. 
Osa albumille äänitetyistä lauluista esitettiin ensimmäistä kertaa jo vuonna 1989-1992 Yle TV2:n Pikku Kakkosessa esitetyssä Ti-Ti Nalle -sarjassa. Lisäksi albumin kappaleita on julkaistu vuonna 1994 ilmestyneellä VHS-videokasetilla "Ti-Ti Nallen taikarumpu". Albumi on julkaistu C-kasettina, LP:nä ja CD:nä. 
Kappaleet.
Kaikki kappaleet kirjoittanut Riitta Korpela ja sovittanut Ari Kankaanpää, ellei toisin mainita.
Shane O’Connor

Shane O’Connor voi viitata ainakin seuraaviin irlantilaisiin henkilöihin:
Tummalupot

Tummalupot ("Bryoria") ovat jäkäliä ja niitä esiintyy laajalti maailmassa. Niiden yhteyttävä osakas on viherlevä ("Trebouxia"). Tummalupot erotettiin viherlupoista ("Alectoria") 1970-luvun keskivaiheilla.
Ulkonäkö.
Tummalupot ovat pensasmaisia, yleensä niissä on runsaasti ohuita haaroja. Useimmiten ne riippuvat puiden oksilla, mutta on myös pystyjä ja alustanmyötäisiä lajeja, jotka voivat kasvaa maassa. Väriltään tummalupot ovat vaaleanharmaita, vihertäviä, ruskeita tai mustia.
Belaja

Belaja (, , ) on Volgan vesistöön kuuluvan Kaman vasemmanpuoleinen sivujoki Euroopan-puoleisen Venäjän itäosassa, enimmäkseen Baškortostanin tasavallan alueella. Joki on 1 430 kilometrin pituinen ja Kaman sivujoista suurin.
Belaja saa alkunsa Baškortostanissa Uralvuoriston eteläosassa, Iremel-massiivin itäpuolelta. Se virtaa aluksi lounaaseen ja muuttaa sitten suuntansa pohjoiseen Kumertaun pohjoispuolella. Se laskee muiden muassa Salavatin, Sterlitamakin ja Ufan suurkaupunkien läpi. Ufassa jokeen yhtyvät Ufajoen ja Djoman vedet. Joki jatkaa juoksuaan luoteeseen vahvasti meanderoiden ja laskee Kamajokeen padottuun Nižnekamskin tekojärveen Baškortostanin ja Tatarstanin rajalla.
Pääkaupunki Ufan, Salavatin ja Sterlitamakin lisäksi joen varrella sijaitsee suuri osa muistakin Baškortostanin kaupungeista, kuten Blagoveštšensk, Belorečensk, Meleuz, Birsk, Išimbai, Agidel ja Djurtjuli.
Mihailo Renžin

Mihailo Renžin (, ; s. 15. lokakuuta 1978 Sigulda, Latvian SNT, Neuvostoliitto) on israelilainen alppihiihtäjä. Hän edusti kauteen 2001–2002 saakka Ukrainaa.
Renžin on kilpaillut maailmancupissa yhteensä neljässä kilpailussa vuodesta 2003 lähtien, mutta ei ole päässyt kertaakaan 30 parhaan joukkoon. Hän osallistui MM-kisoihin ensimmäistä kertaa vuonna 2003, jolloin hän oli pujottelussa 49. ja suurpujottelussa 57. Renžin sijoittui Bormion MM-kisoissa 2005 samoissa lajeissa 42:seksi ja 51:seksi. Hän kilpaili pujottelussa ja suurpujottelussa Torinon olympialaisissa seuraavana vuonna. Renžin oli tuolloin suurpujottelussa 32. ja pujottelussa 37. Hän kilpaili vuoden 2007 MM-kisoissa vain pujottelussa, jossa hän sijoittui 28:nneksi. Renžin oli pujottelun 33. nopein ja sijoittui 60:nneksi suurpujottelussa Val d'Isèren kisoissa 2009. Hän oli Vancouverin olympialaisissa 2010 pujottelussa 35. ja suurpujottelussa 55.
Geenitutkimus

Geenitutkimus on elollisten olioiden perintötekijöitä tutkiva tieteenala, jolla on nykyisin laaja sovellusalue. 
Geenitutkimuksen puolesta puhuu se havainto, että moniin lääketieteellisiin ongelmiin on löydettävissä ratkaisu vain geenitutkimuksella, tai että geenitutkimus on tehokkain tapa selvittää ongelma. Tärkein lääketieteellinen geenitutkimusprojekti on ihmisen genomiprojekti (). Geenitutkimuksen eettiset ongelmat ihmistutkimuksen yhteydessä ovat pitkälti samat kuin muussa lääketieteellisessä tutkimuksessa. (Kere 2002, s. 137–138.) 
Ihmistutkimuksen lisäksi geenitutkimuksen kohteita ovat mm. mikrobit, kasvit ja eläimet. 
Ihmistutkimuksissa geenitutkimuksen aihealueita ovat geenien ja sairauksien yhteys, geenihoidot (geenien siirto kudoksiin hoitotarkoituksessa), geenitestit diagnostisessa käytössä ja alkioon kohdistuvat kehitysbiologiset tutkimukset. (Kere 2002, s. 137.)
Koroibos (mytologia)

Koroibos () oli kreikkalaisessa mytologiassa Fryygian kuninkaan Mygdonin poika, joka saapui Troijan sodan aikana Troijan avuksi rakkaudesta prinsessa Kassandraan. Troijan ryöstön aikana hän vakuutti eräät kanssataistelijoistaan, mukaan lukien Aineiaan pukeutumaan vihollisen varusteisiin tekeytyäkseen tunnistamattomiksi. Koroibos sai surmansa, kun hän yritti estää Aiasta raiskaamasta Kassandraa. Hänet surmasi joko Peneleos, Diomedes tai Neoptolemos.
Brijunin kansallispuisto

Brijunin kansallispuisto on yksi Kroatian kahdeksasta kansallispuistosta. Puisto sijaitsee Pulan luoteispuolella, Brijunin saaristossa, joka on ollut korkea-arvoisten lomapaikka Itävallan aatelista Titoon asti. Niinpä siellä on historiallisia rakennuksia antiikin Rooman aikaisesta huvilasta alkaen. Kansallispuisto perustettiin vuonna 1983.
Kansallispuisto käsittää Brijunin saariston 14 saarta ja niitä ympäröivän merialueen. Sen kokonaispinta-ala on 33,95 neliökilometriä, josta maata on 7,43 neliökilometriä ja merta 26,52 neliökilometriä. Puistossa on tavattu 680 kasvilajia ja 150 lintulajia.
Puistossa elää rusakoiden lisäksi kuusipeuroja, aksishirviä ja mufloneita, jotka polveutuvat 1900-luvun alun siirtoistutuksista.
Li Lei (alppihiihtäjä)

Li Lei (; s. 18. helmikuuta 1987 Harbin) on kiinalainen alppihiihtäjä.
Li osallistui MM-kisoihin ensimmäistä kertaa vuonna 2007. Tuolloin hän oli suurpujottelussa 59., mutta keskeytti pujottelussa ensimmäisellä kierroksella. Li kilpaili samoissa lajeissa myös Vancouverin olympialaisissa 2010. Hän oli pujottelussa 43. nopein ja sijoittui 75:nneksi suurpujottelussa. Li oli Garmisch-Partenkirchenin MM-kisoissa 2011 suurpujottelussa 99. ja keskeytti pujottelussa. Vuoden 2013 MM-kilpailuissa Schladmingissa hän keskeytti sekä pujottelussa että suurpujottelussa.
Scream (Ozzy Osbournen albumi)

Scream on Ozzy Osbournen vuonna 2010 julkaisema yhdestoista studioalbumi. Albumi on Osbournen ensimmäinen, jossa esiintyvät kitaristi Gus G. ja rumpali Tommy Clufetos, jotka korvasivat kitaristi Zakk Wylden ja rumpali Mike Bordinin. Albumilla esiintyy myös kosketinsoittaja Adam Wakeman, joka on työskennellyt Osbournen kanssa kiertuemuusikkona vuodesta 2004. Albumi äänitettiin Osbournen kotistudiossa "The Bunkerissa" Los Angelesissa Kaliforniassa. 
Albumi ylsi Suomen virallisen listan sijalle 3.
Kappaleet.
Kaikki kappaleet kirjoittanut Ozzy Osbourne ja Kevin Churko, ellei toisin mainittu.
Lauri Apajalahti

Lauri Einari Apajalahti (vuoteen 1906 "Lindqvist", 9. elokuuta 1892 Helsinki – 2. tammikuuta 1964 Helsinki) oli helsinkiläisen Kallion seurakunnan kirkkoherra ja sitä ennen toimi Helsingissä Agricolan ja Johanneksen seurakunnissa. Vuodet 1945–1951 hän oli Tampereen tuomiokapitulin asessori. 
Apajalahdella ja hänen puolisollaan Eeva Bertha o.s. Tulenheimolla (vuoteen 1906 Thulé) oli kuusi lasta. Heidän lapsensa olivat Samuli, Juhani, Elina, Heikki, Eero ja Markku Apajalahti.
Koulutukseltaan Apajalahti oli teologian tohtori. Hän oli Helsingin lääninrovasti ja valvoi kirkkomusiikin osastoa Sibelius-akatemiassa.
Kristaps Zvejnieks

Kristaps Zvejnieks (s. 15. helmikuuta 1992 Riika) on latvialainen alppihiihtäjä. Hän edustaa seuratasolla SK Virsotnea.
Zvejnieks osallistui olympialaisiin ensimmäistä kertaa Vancouverissa 2010. Tuolloin hän oli pujottelussa 37. ja sijoittui suurpujottelussa 62:nneksi. Sotšissa 2014 hän sijoittui suurpujottelussa 43:nneksi ja keskeytti pujottelun. Zvejnieks osallistui samoihin lajeihin myös Garmisch-Partenkirchenin MM-kisoissa 2011. Hän oli kisoissa pujottelussa 36. ja suurpujottelussa 54. Hän sijoittui suurpujottelussa 38:nneksi Schladmingissa 2013 ja 37:nneksi Vailissa 2015. Pujottelun hän keskeytti kummissakin kisoissa. 
Zvejnieks osallistui viisi kertaa nuorten MM-kilpailuihin sijoittuen parhaimmillaan 2013 alppiyhdistetyssä kahdeksanneksi ja pujottelussa 14:nneksi. Universiadeissa 2013 hän oli pujottelussa kahdeksas.
Zvejnieks kilpaili maailmancupissa ensimmäisen kerran Schladmingin pujottelussa tammikuussa 2012. Ensimmäiset maailmancupin pisteensä hän saavutti tammikuussa 2016 oltuaan 26:s Santa Caterinan pujottelussa. Euroopan cupissa hän on sijoittunut parhaimmillaan kymmenenneksi Pozza di Fassan pujottelussa joulukuussa 2015.
Kristaps Zvejnieksin kolme veljeä kilpailevat myös alppihiihdossa ja heistä Miks Zvejnieks on edustanut Latviaa olympia- ja MM-kilpailuissa. Heidän äitinsä Jana Zvejniece edusti alppihiihdossa Neuvostoliittoa ja on sittemmin toiminut alppihiihtovalmentajana.